AMATA เผยรัฐบาลเวียดนามอนุมัติลงทุน “อมตะซิตี้ลัมถั่น” คาดเปิดรับลูกค้าได้ต้นปี 60
AMATA เผยรัฐบาลเวียดนามอนุมัติลงทุนก่อสร้างสวนอุตสาหกรรมไฮ-เทค "อมตะซิตี้ลัมถั่น" อย่างเป็นทางการแล้ว คาดเปิดรับลูกค้าได้ต้นปี 60
25 ส.ค. 2558

นางสมหะทัย พานิชชีวะ ประธานเจ้าหน้าที่บริหาร บริษัท อมตะ วีเอ็น จำกัด (มหาชน) ในกลุ่มบริษัท อมตะคอร์ปอเรชั่น จำกัด (มหาชน) หรือ AMATA เปิดเผยว่า ขณะนี้อมตะ วีเอ็น ได้รับการอนุมัติใบอนุญาตเข้าลงทุนอย่างเป็นทางการจากรัฐบาลเวียดนามในส่วนของการลงทุนก่อสร้างสวนอุตสาหกรรมไฮ-เทค (Hi-Tech Industrial Park) “อมตะซิตี้ลัมถั่น” บนพื้นที่ 2,562.5 ไร่ (410 เฮคแตร์) ซึ่ง เป็น 1 ใน 3 ของพื้นที่ทั้งหมดตามแผนพัฒนาเมืองอุตสาหกรรม ที่มีพื้นที่ทั้งสิ้น 8,031 ไร่ (1,285 เฮคแตร์) ซึ่งพร้อมเดินหน้าในการลงทุนและคาดว่าจะใช้ระยะเวลา 12-16 เดือน ในการออกแบบก่อสร้างและพัฒนาเฟสแรกให้แล้วเสร็จซึ่งคาดว่าจะสามารถเปิดรับลูกค้ารายแรกได้ประมาณต้นปี 60
สำหรับการก่อสร้างสวนอุตสาหกรรมไฮ-เทค “อมตะซิตี้ลัมถั่น” นับเป็นจุดเริ่มต้นของการพัฒนาโครงการเมืองอุตสาหกรรม  ซึ่งยังมีส่วนการพัฒนาพื้นที่ส่วนที่เหลืออีก 2 โซน ที่จะได้รับสิทธิในการพัฒนาพื้นที่อีก 5,468.5 ไร่ (875 เฮคแตร์) ประกอบด้วยโครงการพัฒนาเป็นเซอร์วิส ทาวน์ชิพ (Serviced Township) และ โครงการ เมกะ ทาวน์ชิพ (Mega Township) โดยขณะนี้อยู่ระหว่างการออกแบบเพื่อประกอบการขอใบอนุญาต เข้าลงทุน ซึ่งขณะนี้ได้รับความสนใจจากบริษัทพัฒนาอสังหาริมทรัพย์จากประเทศญี่ปุ่น ไต้หวัน และ มาเลเซีย
โดยเมืองอุตสาหกรรมนี้ ตั้งอยู่ในจังหวัดดองใน บนพื้นที่ด้านตะวันออกของมหานครโฮจิมินห์และห่างจากตัวเมืองโฮจิมินห์ เพียง 20 กิโลเมตร โดยมีจุดยุทธศาสตร์สำคัญ คือ ความสะดวกด้านการเดินทางและการขนส่งสินค้า เนื่องจากอยู่ใกล้สนามบิน ตัน เซิน เณิ๊ต และสนามบินนานาชาติแห่งใหม่ (Long Thanh International Airport) ซึ่งถูกเชื่อมต่อโดยทางหลวง พิเศษ ลองทั่น เหย่าไย (Long Thanh – Dau Giay Express Way)  รวมถึงมีท่าเรือขนส่งสินค้าอีก 4 แห่ง ที่มีระยะทางเพียง 10-55 กิโลเมตร ทั้งนี้ภายหลังได้รับการอนุมัติเข้าลงทุนอย่างเป็นทางการจากรัฐบาลเวียดนามแล้ว เชื่อว่าจะช่วยดึงดูดเงินลงทุนจากต่างประเทศได้ไม่ต่ำกว่า 590 ล้านเหรียญสหรัฐ